Trekkerstories: Samesmelting lei tot Massey-Harris | Landbou
Trekkerstories: Samesmelting lei tot Massey-Harris
Die Massey-Harris GP wat van 1930 tot 1936 op die mark was, was die eerste vierwielaangedrewe trekker van 'n gevestigde maatskappy.
Die maatskappy Massey-Harris is in 1891 in Kanada gestig toe die Massey Manufacturing Co. en A. Harris, Son & Co. op 'n verrassende wyse saamgesmelt het. In daardie stadium het die twee ondernemings al jare lange ondervinding in die vervaardiging van oeswerktuie op hul kerfstof gehad, maar ook 'n jare lange twis wat herinner het aan die Harvester Wars, wat tot die stigting van die International Harvester Co. in Amerika gelei het.
Die nuwe maatskappy, Massey-Harris, was die grootste vervaardiger van landbouwerktuie in die destydse Britse Ryk en sou vir die volgende dekades aanhou groei. Om die trekkermark te betree, het Massey-Harris in 1928 'n onderneming gekoop wat die suksesvolle Wallis-trekker versprei het.
In daardie dae het vervaardigers geglo een besigheid moet in ál die boer se benodigdhede voorsien sodat hy nie elders vir gereedskap gaan soek en "in die hande val" van 'n mededinger nie. Die Wallis-naam is behou tot die trekker ná agt jaar gemoderniseer is. Dit is geverf in die nuwe Massey-Harris-kleurskema – rooi en 'n diep roomkleur – en is die Pacemaker genoem.